
 16.10.2012
 BG
 Официален вестник на Европейския съюз
 L 282/39
 РЕГЛАМЕНТ ЗА ИЗПЪЛНЕНИЕ (ЕС) No 948/2012 НА КОМИСИЯТА
 от 15 октомври 2012 година
 за отмяна на Регламент (ЕО) No 1180/2008 за установяване на система за съобщаване на информация за определени доставки на говеждо, телешко и свинско месо за територията на Руската федерация
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално членове 170 и 192 във връзка с член 4 от него,
 като има предвид, че:
 (1)
 Регламент (ЕО) No 1180/2008 на Комисията (2) предвижда установяването на система за съобщаване на информация между операторите и компетентните власти на държавите членки, както и между държавите членки, Комисията, представлявана от Европейската служба за борба с измамите (OLAF), и руските власти във връзка с определен износ на продукти от говеждо, телешко и свинско месо за територията на Руската федерация, за който се подават заявления за възстановяване. Целта на системата е да проследява съответния износ и да установява случаите, когато не се дължи възстановяване и то трябва да бъде върнато.
 (2)
 Както е упоменато в съображение 5 от Регламент (ЕО) No 1180/2008, прилагането на регламента ще трябва да се оцени след значителен период на действие. Комисията оцени прилагането на Регламент (ЕО) No 1180/2008 и стигна до заключението, че поради повтарящи се технически проблеми, които не са намерили задоволително решение, системата за съобщаване на информация не е достигнала нивото на изпълнение, необходимо, за да бъде това един ефикасен инструмент за справяне с недължимите плащания на възстановявания за износ. Освен това доброволното използване на системата от износителите е намаляло значително през годините.
 (3)
 Следователно системата за съобщаване на информация, установена с Регламент (ЕО) No 1180/2008, трябва да бъде премахната, а съответният регламент следва да бъде отменен.
 (4)
 Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Отмяна
 Регламент (ЕО) No 1180/2008 се отменя.
 Член 2
 Влизане в сила и прилагане
 Настоящият регламент влиза в сила на седмия ден след публикуването му в Официален вестник на Европейския съюз.
 Прилага се от 1 декември 2012 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 15 октомври 2012 година.
 За Комисията
 Председател
 José Manuel BARROSO
 (1) ОВ L 299, 16.11.2007 г., стр. 1.
 (2) ОВ L 319, 29.11.2008 г., стр. 44.
 